Diari Oficial de la Generalitat Valenciana


Sumari del DOGV 7964, del 24-01-2017 (2017/532)

DECRET 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació.
-------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/01/20/6**

### Versions

 02/07/2021 - Actualitat  03/02/2017 - 01/07/2021  Text inicial: 25/01/2017 - 02/02/2017 

### Dades del document

Número de DOGV
:   7964

Data del DOGV
:   24-01-2017

Secció del DOGV
:   I. DISPOSICIONS GENERALS

Número del document
:   2017/532


Data del document
:   20-01-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ensenyament primari
    * formació professional
    * centre d'ensenyament
    * administració local
    * ensenyament públic
    * ensenyament secundari
    * ensenyament privat
    * educació especial
    * legislació
    * educació preescolar

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 02.07.2021 – 23.05.2023*

*Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació.*

PREÀMBUL

La Llei orgànica 2/2006, de 3 de maig, d'educació (d'ara en avant, LOE), estableix en l'article 116.1 que els centres privats que oferisquen ensenyaments declarats gratuïts en aquesta llei i satisfacen necessitats d'escolarització poden acollir-se al règim de concerts en els termes legalment establits formalitzant amb l'administració educativa procedent el concert corresponent.

L'article 116.7 permet el concert per als ensenyaments postobligatoris i el qualifica de singular. Igualment, l'article 15.2 estableix que les administracions educatives han de concertar el segon cicle de l'Educació Infantil en el context de la seua programació educativa.

Així mateix, en l'article 116.4 s'estableix que correspon a les comunitats autònomes dictar les normes necessàries per al desenvolupament del règim de concerts educatius, d'acord amb el que preveu aquest article i en el marc del que disposen els articles 108 i 109.

En la Comunitat Valenciana, l'Ordre 7/2013, de 30 de gener, de la Conselleria d'Educació, per la qual es va establir el procediment que han de seguir els centres docents de la Comunitat Valenciana per a sol·licitar l'accés al règim de convenis o concerts educatius, o convenis o concerts econòmics singulars, la renovació, pròrroga o modificació d'aquests, i es van aprovar els models de documents administratius en què s'havien de formalitzar els convenis o concerts esmentats, fixava un termini de vigència de quatre anys per als concerts educatius, fins al curs acadèmic 2016-2017.

La Llei orgànica 8/2013, de 9 de desembre, per a la millora de la qualitat educativa, d'ara en avant LOMCE, modificà l'article 116 de la LOE, que estableix que el concert ha de tenir una duració mínima de sis anys en el cas d'Educació Primària, i de quatre anys en la resta dels casos, modificacions que s'introduïren en la normativa valenciana mitjançant l'Ordre 3/2015, de 28 de gener, de la Conselleria d'Educació, Cultura i Esport, per la qual es modifica el procediment establert i l'annex I de l'Ordre 7/2013 ja esmentada.

La Directiva 2014/23/UE, del Parlament Europeu i el Consell de 26 de febrer de 2014, directament aplicable des del 18 d'abril de 2016, determina la necessitat de garantir l'observança dels principis de transparència i igualtat de tracte en l'adjudicació de contractes en l'àmbit dels serveis educatius.

El Reial Decret 2377/1985, de 18 de desembre, pel qual s'aprova el Reglament de normes bàsiques sobre concerts educatius, continua sent el marc de referència a què s'han de sotmetre els centres privats, acollits als diferents règims de concerts pel que fa a l'educació bàsica i obligatòria, tal com es pot desprendre dels articles 1 i 9 d'aquest.

Pel que fa als concerts singulars que tenen com a àmbit d'aplicació els ensenyaments postobligatoris, atesa la falta de regulació bàsica estatal, cal adaptar la normativa valenciana per tal d'aplicar els principis de transparència i igualtat de tracte establits expressament per la Directiva 2014/23/UE. En aquest marc normatiu, el procediment que s'estableix garanteix a tots els centres privats les mateixes oportunitats en l'accés al règim de concerts dels ensenyaments postobligatoris, i estableix criteris objectius de priorització.

Així, en l'àmbit de les competències de caràcter autonòmic, vista l'experiència anterior i les modificacions introduïdes per la nova normativa d'aplicació, és convenient dictar una nova disposició que introduïsca variacions que resulten d'interés per a tot tipus de concerts educatius, per al nou període que s'inicia.

Per tot això, en virtut del que disposa l'article 49.1.3 de l'Estatut d'Autonomia de la Comunitat Valenciana, que estableix, entre altres, la competència exclusiva de la Generalitat en matèria d'educació, sense perjuí del que disposa l'article 27 de la Constitució, d'acord amb el que disposa la Llei 5/1983, de 30 de desembre, de la Generalitat, del Consell, amb un informe previ del Consell Escolar de la Comunitat Valenciana, de conformitat amb el Consell Jurídic Consultiu de la Comunitat Valenciana, a proposta del conseller d'Educació, Investigació, Cultura i Esport i amb la deliberació prèvia del Consell, en la reunió de 20 de gener de 2017,

DECRETE

*Article 1. Aprovació del reglament*

S'aprova el Reglament de concerts educatius en la Comunitat Valenciana, que s'insereix com a annex a aquest decret.

*Article 2. Convocatòria del procés general d'accés i renovació*

1. **1**

2. Pel que fa als ensenyaments obligatoris d'Educació Primària l'accés o modificació es podrà sol·licitar conforme al que preveu el Reglament de concerts educatius en la Comunitat Valenciana, sense perjuí del proper procés de renovació general que es durà a terme l'any 2019.

DISPOSICIONS ADDICIONALS

*Primera. Supressió de concerts de Formació Professional Bàsica per falta d'alumnat matriculat*

1. En el torn ordinari d'admissió d'alumnat, aquells cicles formatius que tinguen menys de sis sol·licituds en primera opció no han de continuar amb el procés d'admissió i, per tant, no s'han d'adjudicar les places. En aquests casos, s'ha d'iniciar d'ofici l'expedient de supressió del concert de les unitats que pertoque.

2. Una vegada finalitzat el procés d'admissió d'alumnat, inclòs el període extraordinari de matrícula, en els casos en què la matrícula siga inferior a 15 alumnes, la Conselleria podrà iniciar l'expedient de supressió del concert de les unitats que corresponga, i derivar l'alumnat a una altra formació professional bàsica o, en cas que no siga possible, al curs d'Educació Secundària Obligatòria que corresponga.

*Segona. Termini màxim per a resoldre* **2**

*Tercera. Incidència pressupostària*

L'aplicació i desenvolupament d'aquest decret, inclosos tots els actes jurídics que es puguen dictar per al seu desplegament o execució, no poden tindre cap incidència en la dotació de tots i cadascun dels capítols de despesa assignats a la conselleria competent en matèria educativa, i en tot cas ha de ser atesa amb els mitjans personals i materials de la conselleria.

DISPOSICIÓ TRANSITÒRIA

*Única. Durada dels concerts vigents* **3**

DISPOSICIÓ DEROGATÒRIA

*Única*

Queda derogada l'Ordre 7/2013, de 30 gener, de la Conselleria d'Educació, per la qual s'estableix el procediment que han de seguir els centres docents de la Comunitat Valenciana per a sol·licitar l'accés al règim de convenis o concerts educatius, i la renovació, pròrroga o modificació d'aquests i s'aproven els models de documents administratius en què han de formalitzar els convenis o concerts esmentats. Així mateix, queden derogades les disposicions del mateix rang o d'un rang inferior que s'oposen al que estableix aquest decret.

DISPOSICIONS FINALS

*Primera. Habilitació a la persona titular de la direcció general competent en centres per a dictar instruccions*

Es faculta la persona titular de la direcció general competent en matèria de centres docents per a dictar les resolucions i instruccions que siguen procedents i per a establir tots els procediments o suports necessaris per al desplegament, interpretació i aplicació del que disposa aquest decret.

*Segona. Entrada en vigor*

Aquest decret entrarà en vigor l'endemà de la publicació en el Diari Oficial de la Generalitat Valenciana.

València, 20 de gener de 2017

El president de la Generalitat,

XIMO PUIG i FERRER

El conseller d'Educació, Investigació, Cultura i Esport,

VICENT MARZÀ IBÁÑEZ

ANNEX

Reglament de concerts educatius en la Comunitat Valenciana

CAPÍTOL I. Disposicions comunes

Secció primera. Objecte i procediment

*Article 1. Objecte*

1. És objecte d'aquest decret desenvolupar el règim jurídic aplicable al procediment d'accés i a la formalització de concerts educatius de règim general per als ensenyaments voluntaris del segon cicle de l'Educació Infantil, per als ensenyaments obligatoris d'Educació Primària, d'Educació Secundària Obligatòria, Formació Professional Bàsica i d'Educació Especial, com també la modificació, renovació i pròrroga d'aquests en el marc de la legislació bàsica establida en el Reial Decret 2377/1985.

2. **4**

*Article 2. Termini i lloc de presentació de sol·licituds*

Els i les titulars dels centres docents privats que desitgen la incorporació al règim de concerts, la renovació, la pròrroga o la modificació del concert subscrit, han de presentar la sol·licitud davant de la direcció territorial competent en matèria educativa en l'àmbit territorial de la qual es troben ubicats els centres docents en el termini de 30 dies a partir de l'endemà de la publicació en el Diari Oficial de Generalitat Valenciana d'aquest decret.

Per a sol·licituds posteriors al curs 2017-2018 la presentació de les sol·licituds es durà a terme durant el mes de gener anterior al curs per al qual la sol·liciten.

*Article 3. Firmants de la sol·licitud*

Les sol·licituds les han de subscriure les persones que figuren en el Registre de Centres Docents de la Comunitat Valenciana com a titulars dels respectius centres docents. En el cas de persones jurídiques, la sol·licitud ha de ser firmada per qui n'exercisca la representació legal. No serà necessari presentar l'acreditació de la titularitat o representació del centre si prèviament ha sigut presentada en anteriors procediments o convocatòries.

*Article 4. Requisits de les persones sol·licitants*

Les persones sol·licitants han de reunir els requisits següents:

1. Estar al corrent de les obligacions tributàries i de Seguretat Social, segons el que estableixen els articles 22 i 23 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.

2. Els centres privats els i les titulars dels quals sol·liciten la incorporació, renovació o modificació del concert han de disposar d'autorització administrativa per a impartir ensenyaments en les unitats per a les quals sol·liciten el concert i complir amb les ràtios alumnat/professorat per unitat escolar que es determinen segons indica aquest decret.

3. **5**

4. Els centres privats els i les titulars dels quals sol·liciten la incorporació o modificació del concert en els ensenyaments de formació professional s'han d'ajustar al que estableix l'article 44 d'aquest reglament. **6**

5. Si en el moment de presentar la sol·licitud de concert alguna de les ensenyances o unitats per a les quals se sol·licita no estan autoritzades, és necessari que, almenys, s'haja sol·licitat formalment la iniciació de la tramitació corresponent.

6. En el supòsit anterior, la sol·licitud d'obertura i funcionament de les unitats afectades s'haurà de presentar amb data límit el 31 de juliol anterior a l'inici del curs, adjuntant la documentació necessària per a la tramitació de l'expedient, així com la concurrència, igualment a data límit de 31 de juliol, dels requisits necessaris per a obtindre l'autorització, o, si és el cas, per a ser susceptible de concertar.

*Article 5. Models de sol·licitud i documentació*

1. **7**

2. La persona interessada ha d'emplenar i firmar el model de sol·licitud i la documentació annexa que s'exigeix en aquest article, utilitzant l'aplicació dissenyada i que estarà disponible en el Catàleg de serveis públics interactius de la Generalitat a través d'https://sede.gva.es, apartat "Serveis online", i accedir al tràmit de sol·licitud dissenyat a aquest efecte.

3. El model de sol·licitud s'inclourà en les instruccions dictades per la direcció general competent en centres docents a què es refereix la disposició final primera d'aquest decret.

4. **8**

*Article 6. Concert d'unitats d'educació especial*

En el cas de les unitats d'educació especial, la direcció general competent en centres docents ha de demanar informe tècnic al servei amb competències en educació especial, el qual, pel fet de ser l'òrgan competent, haurà de valorar la documentació que el centre haja aportat de l'alumnat que s'ha d'atendre en aquestes unitats, a fi de determinar la procedència del concert i l'assignació horària del professorat d'acord amb els mòduls econòmics de distribució de fons públics per a sosteniment de centres concertats publicats en la llei de pressupostos de la Generalitat. S'hi valoraran tant els perfils de l'alumnat com el nombre que s'hi ha d'atendre.

*Article 7. Resolució* **9**

*Article 8. Formalització dels concerts*

1. Els concerts educatius s'han de formalitzar en un document administratiu electrònic d'acord amb el model fixat per les instruccions de la persona titular de la direcció general amb competències en centres docents a què es refereix la disposició final primera d'aquest decret.

2. Per part de l'administració educativa, ha de subscriure el document el director o directora territorial corresponent, per delegació de la persona titular de la conselleria competent en matèria d'educació. Per part del centre docent ha de firmar el document la persona titular del centre o qui la represente legalment.

3. **10**

*Article 9. Control financer i del compliment de les obligacions tributàries*

1. Els centres concertats queden subjectes al control de caràcter financer que les disposicions vigents atribueixen a la intervenció general de la conselleria competent en matèria d'hisenda de la Generalitat, com també a la inspecció financera i tributària del ministeri competent en matèria d'hisenda.

2. Els mesos de gener i juny de cada any de vigència del concert, el centre ha d'aportar, davant de la direcció territorial competent en matèria educativa corresponent les sol·licituds, les quals s'han de formalitzar en el model normalitzat i s'han d'emplenar amb l'autorització a la conselleria amb competències en educació perquè aquesta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social. La direcció general amb competències en centres docents es reserva el dret de requerir al sol·licitant si la informació obtinguda presenta cap incidència.

No obstant això, el sol·licitant pot denegar expressament aquesta autorització, i en aquest cas haurà d'aportar els certificats que tot seguit s'indiquen:

a) De l'Agència Estatal d'Administració Tributària, el certificat que acredite que el sol·licitant es troba al corrent de les obligacions tributàries.

b) De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les obligacions amb la Seguretat Social.

c) Dels serveis territorials de la Conselleria d'Hisenda i Model Econòmic, el certificat acreditatiu que el sol·licitant no té deutes de naturalesa tributària amb la Generalitat.

En aquest sentit, els certificats expedits per les administracions tributàries i per la Seguretat Social tenen una validesa de sis mesos des de la data de l'expedició.

3. Els centres concertats han de presentar, abans del 15 de setembre de cada any, una declaració responsable en la qual manifesten que les dades sobre el professorat i el seu horari, que el centre ha inclòs en ITACA o plataforma digital de referència que la substituïsca, són certes i estan vigents en la data en la qual s'han introduït, i que posarà a disposició de l'administració la documentació que així ho acredita quan li siga sol·licitada.

La introducció en ITACA de modificacions de les dades que ja figuren en la plataforma digital s'haurà de sol·licitar pels centres a la direcció general amb competències en centres docents, d'acord amb les instruccions que aquesta dicte en virtut de l'autorització de la disposició final primera d'aquest decret.

Les dades facilitades pels centres seran la base per al pagament de les nòmines, sense perjuí de les facultats de comprovació, control i inspecció de l'administració, en virtut de les quals se'ls podrà requerir en qualsevol moment que aporten documentació acreditativa del compliment dels horaris així com de la resta de dades.

Així mateix, els centres acreditaran que el professorat contractat compleix els requisits legals per a l'exercici del lloc de treball. A aquests efectes, el professorat contractat autoritzarà a l'òrgan gestor per comprovar les dades d'identitat i el compliment de la resta dels requisits legals per a l'exercici del lloc de treball. En cas de no prestar aquesta autorització el professorat haurà de presentar davant l'òrgan gestor tota la documentació que acredite que compleix els requisits legals necessaris per l'exercici del lloc de treball.

4. L'incompliment de les obligacions establides en els paràgrafs 2 i 3 d'aquest article, serà causa d'incompliment greu dels concerts, d'acord amb el que estableix l'article 62.2 apartat g) de la LODE.

*Article 10. Acreditació prèvia a la firma del document administratiu*

1. **11**

2. No obstant això, qui sol·licite pot denegar expressament aquesta autorització i llavors haurà d'aportar els certificats que tot seguit s'indiquen:

a) De l'Agència Estatal d'Administració Tributària, el certificat que acredite que el sol·licitant es troba al corrent de les obligacions tributàries.

b) De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les obligacions amb la Seguretat Social.

c) Dels serveis territorials de la Conselleria d'Hisenda i Model Econòmic, el certificat acreditatiu que el sol·licitant no té deutes de naturalesa tributària amb la Generalitat.

En aquest sentit, els certificats expedits per les administracions tributàries i per la Seguretat Social tenen una validesa de sis mesos des de la data d'expedició.

3. La titularitat dels centres que no es troben en els supòsits d'exempció de l'article 82 del text refós de la Llei reguladora de les hisendes locals aprovat pel Reial decret legislatiu 2/2004, de 5 de març, han de presentar, davant de la direcció territorial competent en matèria educativa corresponent, l'últim rebut de l'impost d'activitats econòmiques. Els o les titulars subjectes a exempció han d'emplenar la casella corresponent a la declaració jurada en l'imprés de sol·licitud.

*Article 11. Autorització del Consell*

Quan la llei de pressupostos de la Generalitat així ho establisca, el Consell haurà d'autoritzar el nombre màxim d'unitats que s'han de concertar cada curs, considerant l'existència de consignacions pressupostàries suficients. L'autorització, que tindrà caràcter global, es tramitarà a proposta de la conselleria amb competències en matèria d'educació, i amb un informe previ, de caràcter preceptiu i vinculant, de la conselleria amb competències en matèria d'hisenda.

*Article 12. Tramitació del procediment d'incorporació al règim de concerts*

1. Els directors o directores territorials, després de la verificació prèvia i, si és el cas, esmena de deficiències per part del titular, de les dades contingudes en la sol·licitud i en la documentació adjunta, sol·licitaran informe de la Inspecció d'Educació.

2. L'informe de la Inspecció s'haurà de pronunciar respecte de les qüestions següents:

a) Dades d'identificació dels centres.

b) Nombre d'unitats concertades durant el curs escolar vigent.

c) Nombre d'unitats sol·licitades.

d) Dades d'escolarització del centre als nivells o etapes concertats en el curs escolar vigent.

En aquest informe s'ha de reflectir també, si escau, l'existència de criteris de preferència establerts en aquest decret per a la incorporació al règim de concerts.

3. Els directors o directores territorials han d'emetre informe i fer les seues propostes a la direcció general competent en centres docents respecte de les sol·licituds presentades.

*Article 13. Continuació del procediment d'incorporació en la direcció general competent*

Els directors o directores territorials han d'elevar totes les actuacions, juntament amb el seu informe, abans de l'1 de març, a la direcció general competent en centres docents, la qual ha d'emetre un informe i, amb audiència prèvia a la persona interessada, formularà la proposta corresponent davant de la persona titular de la conselleria competent en matèria d'educació.

Secció segona. Modificació de concerts

*Article 14. Determinació i comprovació de la relació mitjana alumnat/professorat per unitat escolar*

1. La direcció general competent en matèria de planificació educativa, a la vista de les dades d'escolarització, i tenint en compte la ràtio existent en els centres públics de la comarca, municipi o districte, fixarà i publicarà anualment i abans de l'1 de març, per a cada municipi, la relació mitjana alumnat/professorat per unitat escolar a què es refereix per als concerts generals l'article 16 del Reglament de normes bàsiques sobre concerts educatius.

2. La direcció general competent en matèria de planificació educativa, a la vista de les dades d'escolarització, i tenint en compte les ràtios existents en els centres públics de la comarca, municipi o districte, fixarà i publicarà anualment i abans de l'1 de març, per a cada municipi, la relació mitjana alumnat/professorat per unitat escolar que han de complir totes les unitats dels centres concertats a partir de la segona unitat de Batxillerat i Formació Professional a què es refereixen els articles 42 i 44 del Reglament de concerts educatius de la Comunitat Valenciana.

3. La comprovació del compliment de la ràtio mitjana, establida segons indiquen els dos apartats anteriors, s'efectuarà a través de la Inspecció Educativa o dels mitjans informàtics de gestió del sistema educatiu en disposició de l'administració competent en matèria educativa.

*Article 15. Obligació de mantindre la ràtio mitjana alumnat/professorat*

1. Les persones titulars dels centres estan obligades, pels concerts educatius, a tindre una relació mitjana alumnat/professorat per unitat no inferior a la que l'administració fixe mitjançant la resolució de la direcció general competent en matèria de planificació educativa establides en l'article anterior.

2. Els concerts d'aquells centres que no complisquen l'obligació prevista en el punt anterior es modificaran seguint el procediment establert en aquest decret.

*Article 16. Tramitació de la modificació del concert*

1. Les variacions que es puguen produir en els centres amb concert, per alteració del nombre d'unitats o per altres circumstàncies individualitzades, han de ser prèviament autoritzades per l'administració, després de la tramitació de l'expedient oportú, incoat a instància del titular del centre o d'ofici, donaran lloc a la modificació del concert a fi d'adequar-lo a la variació produïda, modificació que serà competència de la persona titular de la conselleria amb competències en educació.

2. Les modificacions de concert que es tramiten a instància de part s'han de sol·licitar durant el mes de gener anterior al curs en què s'haja de produir la modificació del concert en la direcció territorial amb competència en educació corresponent.

A la sol·licitud s'ha d'adjuntar la documentació que determina la direcció general amb competències en centres docents en les instruccions a què es refereix la disposició final primera d'aquest decret.

3. En els expedients de modificació del concert serà preceptiva l'audiència prèvia a la persona interessada, d'acord amb el que preceptua l'article 82 de la Llei 39/2015. Al document administratiu pel que es formalitze el concert educatiu s'haurà d'afegir un annex amb la modificació del concert que s'acorde.

4. Quan la variació siga deguda a un canvi de la titularitat del centre o de les dades d'identificació del centre, prèviament autoritzat per l'administració, aquesta modificarà el concert. La modificació es formalitzarà en un annex del concert que incloga la variació que s'hi haja acordat.

Secció tercera. Duració dels concerts educatius

*Article 17. Procés general de concertació o renovació*

Amb l'objecte de planificar l'oferta educativa, la conselleria competent en matèria d'educació farà un procés general d'accés als concerts educatius o de renovació de concerts generals cada sis anys per als concerts educatius d'Educació Primària i cada quatre anys en la resta de casos.

El procés s'ha de desenvolupar en els terminis establerts en aquest decret, i ha de concloure, en tot cas, abans de la finalització de l'últim curs escolar inclòs en el termini de duració dels concerts educatius vigents.

*Article 18. Durada dels concerts educatius*

1. Els concerts educatius tindran una durada de sis anys en educació primària i de quatre en la resta de casos, sense perjudici de la renovació dels concerts generals i la signatura de nous concerts singulars en els termes previstos en aquest decret.

2. En qualsevol cas, la vigència del concert no pot ser superior a la finalització del curs acadèmic en què es produïsca el procés general de concertació o renovació a què es refereix l'article 17.

Secció quarta. Pròrroga dels concerts educatius

*Article 19. Sol·licitud i tramitació del procediment de pròrroga*

Els centres docents privats que tinguen subscrits concerts la vigència dels quals dura exclusivament un curs escolar, i no hagen obtingut l'autorització d'obertura i funcionament de les unitats el concert de les quals s'ha sol·licitat, podran sol·licitar la pròrroga del concert educatiu per un nou any.

El procediment a seguir en la tramitació de les sol·licituds de pròrroga dels concerts serà idèntic al que se segueix en les sol·licituds de renovació en els casos de concerts generals, segons disposen els articles 31 a 35 d'aquest reglament. Si es tractara de concerts singulars, s'haurà de seguir el procediment establert per a la incorporació al règim de concerts en els articles 39 i 40 d'aquest reglament. **12**

Els concerts subscrits amb caràcter provisional es podran prorrogar únicament quan hi haja necessitats urgents d'escolarització que no es puguen atendre de cap altra manera o per altres causes d'especial transcendència.

Secció cinquena. Extinció dels concerts educatius

*Article 20. Causes d'extinció dels concerts educatius*

Són causes d'extinció del concert educatiu segons estableix l'article 47 del Reglament de normes bàsiques sobre concerts educatius:

1. L'acabament del termini de duració del concert.

2. El mutu acord de les parts.

3. L'incompliment greu de les obligacions derivades del concert per part de l'administració o del titular del centre.

4. La mort de la persona física titular del centre o l'extinció de la persona jurídica a qui correspon la titularitat.

5. La declaració de fallida o de suspensió de pagaments del titular del centre.

6. La revocació de l'autorització administrativa del centre.

7. El cessament voluntari, degudament autoritzat, de l'activitat del centre.

8. Aquelles altres causes que establisca el concert.

*Article 21. Extinció per acabament del termini* **13**

Secció sisena. Procediment per als centres privats de nova creació previst

en la disposició addicional cinquena de la Llei orgànica

reguladora del dret a l'educació

*Article 22. Sol·licitud de subscripció del conveni*

Les persones titulars promotores de centres privats de nova creació que hagen d'impartir els ensenyaments declarats gratuïts i desitgen accedir, en el seu moment, al règim de concerts educatius, han de plasmar en la sol·licitud d'iniciació de l'expedient d'autorització, a més de totes les dades establides amb caràcter general, una manifestació expressa de la voluntat d'acollir-se al règim de concerts, de conformitat amb l'article 28 del Reglament de normes bàsiques sobre concerts educatius.

La direcció territorial competent en matèria educativa, després de la verificació i comprovació de les dades, elevarà a la direcció general competent en centres docents, juntament amb la sol·licitud d'obertura i funcionament, un informe sobre la concurrència en el centre de les circumstàncies previstes en l'article 116 de la LOE per a concerts generals, per la qual cosa podrà sol·licitar, al seu torn, informe de la Inspecció d'Educació.

*Article 23. Resolució sobre la procedència de subscriure conveni*

La direcció general competent dictarà una resolució d'inici del procediment de subscripció del conveni previst en la disposició addicional cinquena de la Llei orgànica reguladora del dret a l'educació i en el capítol II del títol III del Reglament de normes bàsiques sobre concerts educatius.

Aquesta resolució s'ha de notificar a la titularitat del centre, la qual en el termini de quinze dies, ha de proposar a la conselleria competent en matèria d'educació un conveni en què s'especifique:

1. Curs acadèmic a l'inici del qual està prevista la posada en funcionament del centre, la qual ha de ser en tot cas posterior a la data de concessió de l'autorització.

2. Data d'inici de l'execució del concert i forma d'aplicació progressiva del concert.

3. Procediment per a la designació del director o directora, que tindrà caràcter provisional fins a la constitució del consell escolar i que recaurà sobre un professor o professora del centre amb acreditada experiència docent.

4. Sistema de provisió de professorat, d'acord amb els principis de mèrit, capacitat i publicitat.

5. Condicions i data per a la constitució del consell escolar.

*Article 24. Tramitació del procediment per a la subscripció del conveni*

La proposta de conveni ha de ser objecte d'informe de la direcció general competent i, si hi està d'acord amb el que s'ha proposat, s'elevarà a la persona titular de la conselleria competent en matèria d'educació per a l'aprovació. En el termini de 20 dies des de l'aprovació del conveni s'ha de formalitzar en el document administratiu electrònic corresponent, que serà subscrit pel titular promotor del centre i pel director o directora territorial competent en matèria educativa.

*Article 25. Denegació de la subscripció del conveni*

En el cas que no hi haja acord sobre el conveni proposat, la direcció general competent en centres docents notificarà a la persona interessada les raons de les discrepàncies, a fi que en el termini de 10 dies puga formular una nova proposta de conveni, i, en el cas que persistisquen les raons del desacord, es formularà una proposta denegatòria motivada davant de la persona titular de la conselleria competent en matèria d'educació.

*Article 26. Extinció del conveni*

El conveni s'extingirà en el cas que es denegue al centre l'autorització de funcionament. En el cas d'incompliment del contingut del conveni per part del titular promotor, verificat després de la incoació de l'expedient oportú, l'òrgan que en va acordar l'aprovació el resoldrà.

*Article 27. Formalització del concert educatiu en els centres privats de nova creació*

Una vegada obtinguda l'autorització de funcionament del centre, es formalitzarà el concert educatiu en el document administratiu corresponent d'acord amb el procediment aplicable, es notificarà la resolució a la titularitat del centre i es publicarà en el Diari Oficial de la Generalitat Valenciana.

CAPÍTOL II. Concerts generals

*Article 28. Requisits de les persones titulars de centres ja existents que sol·liciten la incorporació al règim de concerts***14**

Poden sol·licitar la incorporació al règim de concerts educatius les persones titulars de centres docents privats autoritzats, de conformitat amb el que estableix l'article 4 d'aquest reglament, i que, no sent de nova creació, hagen obtingut l'autorització d'obertura i funcionament almenys cinc anys abans.

*Article 29. Criteris de preferència per a la incorporació*

Tenen preferència per a acollir-se al règim de concerts generals els centres a què es refereix l'article 116.2 de la LOE, i, en igualtat de condicions, aquells centres que, en règim de cooperativa, complisquen algunes de les finalitats previstes en l'article indicat.

*Article 30. Requisits per a la renovació de concerts generals* **15**

*Article 31. Sol·licitud de renovació* **16**

*Article 32. Tramitació del procediment de renovació en les direccions territorials amb competències en matèria educativa*

1. Les persones titulars de les direccions territorials corresponents, després de verificar les dades contingudes en la sol·licitud i els documents que l'acompanyen, i després d'haver sol·licitat, de conformitat amb el que disposa l'article 68 de la Llei 39/2015, l'esmena de les deficiències que s'hagen pogut detectar, demanaran informe de la Inspecció d'Educació, el qual quedarà unit a l'expedient.

2. L'informe de la Inspecció Educativa ha de contindre les dades d'identificació del centre, la informació de la situació d'escolarització del centre en qüestió, i totes les dades que es consideren necessàries d'acord amb l'article 43 del Reglament de normes bàsiques sobre concerts educatius.

3. Les persones titulars de les direccions territorials n'han d'emetre informe i fer les seues propostes a la direcció general competent en centres docents respecte de les sol·licituds presentades.

*Article 33. Continuació del procediment de renovació en la direcció general competent*

Les persones titulars de les direccions territorials han d'elevar els seus informes/propostes i els expedients complets abans de l'1 de març de l'any en què es produïsca la renovació, a la direcció general competent en centres. En els casos en què la sol·licitud de renovació incorpore documentació acreditativa que el centre atén població escolar de condicions econòmiques desfavorides o que porta a terme experiències d'interés pedagògic per al sistema educatiu, la direcció general competent en centres docents demanarà a les direccions generals competents en planificació i innovació el corresponent informe que verifique la documentació aportada pels centres.

En vista de l'expedient i dels informes, la direcció general competent en matèria de centres ha de formular, davant del titular de la conselleria amb competències en educació, la proposta d'aprovació o denegació de la renovació, amb audiència prèvia a la persona interessada en els supòsits que aquella no coincidisca amb el que s'ha sol·licitat, d'acord amb el que preceptua l'article 82 de la Llei 39/2015.

*Article 34. Denegació de la renovació i possible pròrroga del concert educatiu*

La denegació de la renovació ha de ser motivada i, si és el cas, pot acordar-se amb el titular la pròrroga del concert per un sol any, sempre que el centre cobrisca necessitats urgents d'escolarització.

*Article 35. Estimació de la renovació*

La renovació dels concerts generals s'ha d'acordar, siga a instàncies de part o siga d'ofici, tenint en compte les variacions que s'hagen pogut produir en els centres per l'alteració del nombre d'unitats o per altres circumstàncies individualitzades, la qual cosa pot comportar que els concerts es renoven per un nombre d'unitats igual, major o menor de les que el centre tenia en concert el curs anterior. El nombre d'unitats concertades no pot ser superior al sol·licitat pel titular del centre ni al nombre d'unitats autoritzades.

Quan, per les raons assenyalades en el paràgraf anterior, el nombre d'unitats per a les quals es renove el concert siga inferior a les sol·licitades per la titularitat, es concedirà tràmit d'audiència.

CAPÍTOL III. Concerts singulars

Secció primera. Objecte i procediment per a la incorporació

al règim de concerts singulars

*Article. 36 Concerts en nivells postobligatoris*

Els concerts de nivells postobligatoris s'han d'efectuar sempre per mitjà de concerts singulars, d'acord amb el que estableix l'article 116.7 de la LOE.

*Article 37. Sol·licitud de concerts singulars*

En la sol·licitud s'ha d'indicar si es desitja signar un concert educatiu de règim singular per als ensenyaments no obligatoris de Batxillerat o de formació professional.

A la sol·licitud s'ha d'adjuntar la documentació que acredite, si escau, els criteris de preferència de l'article 38 d'aquest reglament. **17**

*Article 38. Requisits per a la incorporació al règim de concerts singulars*

1. **18**

2. En el cas que el nombre de sol·licituds de concerts singulars siga superior al nombre de places necessàries o quan no hi haja consignació pressupostària suficient, es donarà preferència als centres d'acord amb els criteris següents, ordenats per ordre d'importància:

a) Centres acollits al règim de concerts per a nivells postobligatoris amb anterioritat a l'entrada en vigor de la Llei orgànica 8/1985, de 3 de juliol, reguladora del dret a l'educació i d'acord amb la seua disposició addicional tercera.

b) Centres que tinguen major proporció d'alumnat de condicions econòmiques i socials desfavorables.

c) Centres que efectuen experiències d'interés pedagògic per al sistema educatiu.

d) Centres que tinguen un major nombre d'alumnat escolaritzat en el centre que pertany a la zona educativa on s'ubica el centre educatiu.

e) Centres que hagen contractat a professorat acomiadat d'altres centres per la modificació o supressió del concert d'aquests últims.

En qualsevol cas, tenen preferència aquells centres que, a més de complir alguna de les condicions establides en aquest apartat, estiguen constituïts i funcionen en règim de cooperativa.

3. A l'efecte d'aplicar el criteri de preferència establert en l'apartat b) del punt anterior d'aquest article es considera alumnat de condicions econòmiques i socials desfavorables:

a) Aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.

b) Aquell que presenta necessitats educatives especials, i que requerix, per un període de la seua escolarització o al llarg de tota aquesta, determinats recolzaments i atencions educatives específiques derivades de dificultats específiques d'aprenentatge d'incorporació tardana al sistema educatiu, condicions personals, d'història escolar o mèdica o greus trastorns de conducta.

4. A l'efecte d'aplicar el criteri de preferència establert en l'apartat c) del punt segon d'aquest article es consideraran experiències d'interés pedagògic per al sistema educatiu el projectes seleccionats en les convocatòries del concurs d'assignacions i ajudes econòmiques per a la realització de projectes d'investigació i innovació educativa sobre el desenvolupament del currículum.

*Article 39. Tramitació del procediment de sol·licitud en les direccions territorials amb competències en matèria educativa*

Les persones titulars de les direccions territorials corresponents, després de verificar les dades contingudes en la sol·licitud i els documents que l'acompanyen, i després d'haver sol·licitat, de conformitat amb el que disposa l'article 68 de la Llei 39/2015, l'esmena de les deficiències que s'hagen pogut detectar, han de demanar l'informe de la Inspecció d'Educació, el qual quedarà unit a l'expedient.

L'informe ha de contindre les dades d'identificació del centre, la informació de la situació d'escolarització del centre en qüestió, i totes les dades que es consideren necessàries d'acord amb l'article 38 d'aquest reglament. **19**

Les persones titulars de les direccions territorials han d'emetre informe i han de fer les seues propostes a la direcció general competent en centres docents respecte de les sol·licituds presentades, després de la verificació prèvia de les dades de la sol·licitud i de la documentació adjunta.

*Article 40. Continuació del procediment de sol·licitud en la direcció general competent*

Les persones titulars de les direccions territorials han d'elevar els seus informes/propostes i els expedients complets, abans de l'1 de març de cada any, a la direcció general competent en centres. En els casos en què la sol·licitud de renovació incorpore documentació que acredite que el centre atén població escolar de condicions econòmiques desfavorides o que porta a terme experiències d'interés pedagògic per al sistema educatiu, la direcció general competent en centres docents ha de demanar a les direccions generals competents en planificació i innovació l'informe corresponent que verifique la documentació aportada pels centres.

Finalment, la direcció general competent en centres, al seu torn ha d'emetre informe sobre el que se sol·licita i ha de formular, davant de la persona titular de la conselleria amb competències en educació, la proposta d'aprovació o denegació de la renovació, amb audiència prèvia a la persona interessada en els supòsits que la proposta no coincidisca amb el que s'ha sol·licitat, d'acord amb el que preceptua l'article 82 de la Llei 39/2015.

*Article 41. Denegació de concerts i possible pròrroga*

La denegació de la signatura dels concerts singulars ha de ser motivada. En cas que el centre educatiu tinga subscrit un concert singular en el moment de la denegació, pot acordar-se una pròrroga, per un sol any, per tal de garantir que l'alumnat ja matriculat en el centre acabe l'etapa educativa en règim de concert.

Secció segona. Concerts singulars de Batxillerat

*Article 42. Concert dels ensenyaments postobligatoris de Batxillerat***20**

1. **21**

2. Aquestes relacions d'alumnat per unitat s'exigeixen en tots els centres que tinguen concertades unitats dels ensenyaments de batxillerat. La titular del centre és la responsable del compliment del requisit en el moment de la firma del concert, i l'incompliment serà causa d'extinció del concert educatiu. Tot això de conformitat amb els articles 14 i 15 d'aquest reglament.

Així mateix, les direccions territorials competents han de sol·licitar a la Inspecció d'Educació un informe sobre el compliment d'aquest requisit, informe que s'ha de remetre a la direcció general competent en centres docents abans del 30 de juliol, a fi que es redacte la proposta de resolució en què es faça pública la resolució efectiva final. L'informe s'ha d'emetre sobre tots els centres i cursos concertats.

3. Les unitats que no arriben al nombre mínim d'alumnat previst en aquest article i en la resolució a què es refereix l'article 14 d'aquest reglament no es consideraran concertades ni constaran en el document corresponent que s'ha de firmar. Això suposarà, si és el cas, la modificació del concert que tenien subscrit l'any de la concertació general i fins a la següent concertació general. En aquest cas, la direcció general competent en centres docents iniciarà l'expedient de reducció d'unitats corresponent.

La direcció general competent en centres docents, amb audiència prèvia a l'interessat, d'acord amb el que preceptua l'article 82 de la Llei 39/2015, ha d'elevar la proposta corresponent al titular de la conselleria competent en matèria d'educació, la qual dictarà la resolució efectiva final per a la posterior publicació. Tot això de conformitat amb el que estableix l'article 7 d'aquest reglament.

*Article 43. Requisits de les persones titulars de centres ja existents que sol·liciten la incorporació al règim de concerts educatius singulars de Batxillerat i procediment***22**

1. Poden sol·licitar la incorporació al règim de concerts educatius singulars de batxillerat els i les titulars de centres docents privats autoritzats, de conformitat amb el que estableix l'article 4 d'aquest reglament, i que sense ser de nova creació, hagen obtingut l'autorització d'obertura i funcionament almenys cinc anys abans. Aquests centres, juntament amb la sol·licitud, han d'aportar també la documentació exigida en l'article 5 d'aquest reglament.

2. Les persones titulars de les direccions territorials, després de la verificació prèvia i, si és el cas, esmena de deficiències per part del titular de les dades contingudes en la sol·licitud i en la documentació adjunta, han de sol·licitar informe de la Inspecció d'Educació, el qual ha de tindre en compte els aspectes que assenyala l'article 38 d'aquest reglament.

3. Les persones titulars de les direccions territorials han de remetre un informe respecte de les sol·licituds presentades, amb la documentació, a la direcció general amb competències en centres docents d'acord amb el procediment descrit en els articles 39 i 40 d'aquest reglament.

Secció tercera

Concerts singulars de Formació Professional

*Article 44. Concert dels ensenyaments postobligatoris de formació professional*

1. **23**

2. La titular del centre és responsable del compliment del requisit en el moment de la firma del concert, i l'incompliment d'aquest serà causa d'extinció del concert educatiu. Així mateix, les direccions territorials competents han de sol·licitar a la Inspecció d'Educació un informe sobre el compliment d'aquest requisit, el qual s'ha de remetre a la direcció general competent en centres docents abans del 30 de setembre, a fi que es redacte la proposta de resolució en què es faça pública la resolució efectiva final. L'informe s'ha d'emetre sobre tots els centres, cicles i cursos concertats.

Les unitats de segon curs dels cicles formatius de grau mitjà o superior, destinades exclusivament a la realització de la formació en centres de treball, s'agruparan quan es tracte dels mateixos cicles, o de cicles en què la titulació per a impartir-los siga la mateixa, i sempre que no sobrepassen els 30 alumnes que realitzen la formació en centres de treball (FCT).

3. Les unitats que no arriben al nombre mínim d'alumnat previst en aquest article no es consideraran concertades ni constaran en el corresponent document a firmar. Això suposarà, si és el cas, la modificació del concert que tenien subscrit l'any de la renovació general i fins a la següent renovació general. En aquest cas, la direcció general competent en centres docents iniciarà l'expedient de reducció d'unitats corresponent.

La direcció general competent en centres docents, amb audiència prèvia a la persona interessada, d'acord amb el que preceptua l'article 82 de la Llei 39/2015, ha d'elevar la corresponent proposta a la persona titular de la conselleria competent en matèria d'educació, la qual dictarà la resolució efectiva final per a la posterior publicació. Tot això de conformitat amb el que estableix l'article 7 d'aquest reglament. **24**

--------------------

1   L’apartat 1 de l’article 2 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941), de 5 de maig de 2018, de la Secció Quarta de la Sala contenciosa administrativa del Tribunal Superior de Justícia de la Comunitat Valenciana (DOGV núm. 9081 de 11.05.2021).

2   La disposició addicional segona es declara nul·la per la[**Sentència número 203/2018**](https://dogv.gva.es/va/resultat-dogv?signatura=2021/4941).

3   La disposició transitòria única es declara nul·la·la per la[**Sentència número 203/2018**](https://dogv.gva.es/va/resultat-dogv?signatura=2021/4941).

4   L’apartat 2 de l’article 1 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941)  i per la [**Sentència número 204/2018**](https://dogv.gva.es/va/resultat-dogv?signatura=2021/6778), de 25 de maig de 2018, de la Secció Quarta de la Sala Contenciosa Administrativa del Tribunal Superior de Justícia de la Comunitat Valenciana (DOGV núm. 9119 de 02.07.2021).

5   L’apartat 3 de l’article 4 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

6   L’apartat 4 de l'article 4 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/01295283/dof/vci/html), de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació (DOGV núm. 7972 de 03.02.2017).

7   L’apartat 1 de l’article 5 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

8   L’apartat 4 de l’article 5 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

9   L’article 7 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

10   L’apartat 3 de l’article 8 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

11   L’apartat 1 de l’article 10 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

12   El paràgraf segon de l'article 18 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/75136249/dof/vci/html).

13   L’article 21 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

14   L’article 28 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/15163207/dof/vci/html).

15   L’article 30 es declara nul per la[**Sentència número 204/2018**](https://dogv.gva.es/va/resultat-dogv?signatura=2021/6778).

16   L’article 31 es declara nul per la[**Sentència número 204/2018**](https://dogv.gva.es/va/resultat-dogv?signatura=2021/6778).

17   El paràgraf segon de l'article 37 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/16985492/dof/vci/html).

18   L’apartat 1 de l’article 38 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941)  i per la [**Sentència número 204/2018**](https://dogv.gva.es/va/resultat-dogv?signatura=2021/6778).

19   El paràgraf segon de l'article 39 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/06521223/dof/vci/html).

20   L’article 42 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/56882021/dof/vci/html).

21   L’apartat 1 de l’article 42 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

22   L’article 43 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/37461709/dof/vci/html).

23   L’apartat 1 de l’article 44 es declara nul per la[**Sentència número 203/2018**](https://dogv.gva.es/va/resultat-dogv?signatura=2021/4941).

24   L’apartat 3 in fine de l'article 44 es rectifica per la[**Correcció d'errades del Decret 6/2017**](https://dogv.gva.es/va/eli/es-vc/d/2017/01/20/6/corrigendum/52355118/dof/vci/html).


Còpia Permalink ELI